Diari Oficial de la Generalitat Valenciana


Sumari del DOGV 9560, del 23-03-2023 (2023/3037)

RESOLUCIÓ de 15 de març de 2023, de la Presidència de la Generalitat, per la qual s'aprova la transferència de capital a l'Institut Valencià de Finances prevista en la línia de transferència X0892000, «Ajuda al finançament de projectes empresarials en municipis de l'agenda Avant».
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9560

Data del DOGV
:   23-03-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/3037


Data del document
:   15-03-2023

Organisme emissor
:   Presidència de la Generalitat

Tipus de document
:   Resolució

RESOLUCIÓ de 15 de març de 2023, de la Presidència de la Generalitat, per la qual s'aprova la transferència de capital a l'Institut Valencià de Finances prevista en la línia de transferència X0892000, «Ajuda al finançament de projectes empresarials en municipis de l'agenda Avant». [2023/3037]  
La transformació del model econòmic de la Comunitat Valenciana constitueix un dels eixos estratègics en l'actuació del Consell, que ha establit, entre els seus objectius, establir les bases que propicien la consolidació d'un teixit productiu basat en el coneixement, la innovació i l'obertura a l'exterior, tot això des d'un principi de sostenibilitat, tant ambiental com productiva i social.  
En el medi rural i més concretament en els municipis amb el risc de despoblament es constata la persistència d'obstacles estructurals que dificulten el desenvolupament econòmic i el benestar social, caracteritzats per la pèrdua continuada de població, l'escassa força demogràfica, l'elevada taxa d'envelliment, l'escassetat de població jove, la piràmide de població descompensada i, per tant, la dificultat d'afavorir el reemplaçament generacional, l'elevat nivell de dispersió que obstaculitza la comunicació, i l'absència o carència, en un radi pròxim, dels serveis bàsics més essencials.  
Aquesta realitat apunta la urgència de desenvolupar polítiques públiques coordinades per a la revitalització social, econòmica i mediambiental d'aquestes zones, i això en línia amb el que s'estableix en l'Agenda 2030.  
Com a punt bàsic, es considera imprescindible atendre i fomentar la creació d'un ecosistema administratiu, social i emprenedor d'àmbit local, que fomente les iniciatives econòmiques i de canvi del model productiu.  
En conseqüència, és necessària la consecució d'una adequada vertebració de l'activitat econòmica en el territori, facilitant la creació de nous negocis en els municipis en risc de despoblament. Si el finançament de l'emprenedoria constitueix en si mateix un error de mercat, associat a les asimetries d'informació entre les persones oferents i demandants de finançament, la situació resulta encara més complexa en aquests municipis, que han anat perdent efectius en els estrats d'edat més favorables a l'emprenedoria i, a més, han registrat una notable disminució de l'activitat bancària, fins al punt que pràcticament totes les oficines que atenien la població abans de la crisi de 2008 han deixat d'operar. Superar aquesta situació exigeix el disseny de polítiques públiques amb els objectius de: a) acostar l'oferta de finançament a aquests municipis, instal·lant caixers automàtics que faciliten la dispensació de diners en efectiu, o fomentant que operadors públics com l'Institut Valencià de Finances (d'ara en avant, IVF) oferisquen finançament en aquests àmbits, i b) acostar la demanda dels i de les habitants d'aquests municipis a l'oferta financera existent, bàsicament en format digital, mitjançant iniciatives de divulgació en col·laboració amb universitats, organitzacions de voluntariat i la mateixa banca comercial.  
  
Després de la modificació de la seua llei de creació, per la Llei 27/2018, de 27 de desembre, de mesures fiscals, de gestió administrativa i financera i d'organització de la Generalitat, l'IVF està facultat per a la concessió de préstecs amb bonificació de fins a un 30 % del capital, així com per a la concessió de crèdits sense interés o amb interés inferior al de mercat. En el context prèviament descrit, el finançament bonificat de l'IVF apareix com un instrument de gran utilitat per a incentivar el desplegament d'un finançament adequat per als projectes d'inversió que puguen sorgir en les zones despoblades. És més, en l'actual context de la crisi econòmica provocada per la pandèmia de la covid-19 i l'increment dels preus de l'energia, s'ha evidenciat que el finançament bonificat constitueix una eina idònia per al suport als sectors productius tant en l'execució d'inversions com, especialment en l'actualitat, en el finançament de capital circulant.  
  
D'acord amb tot l'anterior, és d'interés per a la Direcció General de l'Agenda Valenciana Antidespoblament (d'ara en avant, DGAVANT) impulsar la creació d'una línia de finançament bonificat per a promoure nous projectes empresarials en les zones de la Comunitat Valenciana que es troben en risc de despoblament. Per a això, posa a la disposició de l'IVF l'import necessari per a finançar la bonificació dels tipus d'interés i estableix la resta de les condicions de finançament, així com les comeses específiques que assumeix aquest institut en el marc d'aquesta resolució.  
En aquest sentit, la Llei 9/2022, de 30 de desembre, de pressupostos de la Generalitat per a l'exercici 2023 preveu una aportació de 150.000,00 € en la línia pressupostària X0892000 «Ajuda al finançament de projectes empresarials en municipis de l'agenda AVANT», del programa 125.20 de la Direcció General de l'Agenda Valenciana Antidespoblament per a l'exercici 2023.  
La descripció i finalitat d'aquesta línia pressupostària indica que la transferència rebuda per l'IVF es traslladarà en forma d'ajuda a les empreses i persones treballadores autònomes que desenvolupen projectes empresarials per a l'impuls i el creixement econòmic en els municipis de l'agenda AVANT; empreses i persones treballadores autònomes que hauran de tindre un establiment o una sucursal de producció o d'exercici de l'activitat a la Comunitat Valenciana. L'ajuda es concretarà en l'abaratiment dels costos de la inversió, en resultar bonificat el finançament atorgat per l'Institut per a l'execució dels projectes que es plantegen. Igualment, es destinarà a dotar l'SGR de la Comunitat Valenciana per a la cobertura de riscos.  
Per tot això, i en virtut del que disposa la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; la Llei 9/2022, de 30 de desembre, de pressupostos de la Generalitat per a l'exercici 2023, i l'article 11 del Decret 169/2020, de 30 d'octubre, del Consell, d'aprovació del Reglament orgànic i funcional de la Presidència de la Generalitat, resolc:  
  
  
Primer  
Concedir una transferència a l'Institut Valencià de Finances, per import de 150.000 €, amb càrrec als crèdits consignats en la línia nominativa X0892000, «Ajuda al finançament de projectes empresarials en municipis de l'agenda AVANT», del programa 125.20 de la Direcció General de l'Agenda Valenciana Antidespoblament, capítol VII, del pressupost de la Generalitat per a l'exercici 2023.  
  
  
Segon  
A la present Resolució s'incorpora un annex amb les condicions i obligacions que assumeix l'IVF per a l'atorgament de finançament bonificat en favor de projectes empresarials elegibles.  
  
Tercer  
La present Resolució farà efecte des de la data de la publicació en el Diari Oficial de la Generalitat fins al 30 de juny de 2024.  
  
Contra aquesta Resolució, les persones interessades podran interposar un recurs d'alçada, en el termini d'un mes a comptar des de l'endemà de la notificació d'aquesta Resolució, de conformitat amb el que estableixen els articles 112, 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
  
València, 15 de març de 2023.- La directora general de l'Agenda Valenciana Antidespoblament: Jeannette Segarra Sales.  
  
  
  
ANNEX  
Condicions i obligacions que assumeix l'Institut Valencià de Finances per a l'atorgament de finançament bonificat en favor de projectes empresarials elegibles.  
  
Primer. Objecte  
Constitueix l'objecte del present annex la regulació de les relacions administratives i econòmiques entre la Direcció General de l'Agenda Valenciana Antidespoblament (d'ara en avant, DGAVANT) i l'Institut Valencià de Finances (d'ara en avant, IVF), relatives al finançament bonificat que l'IVF atorgarà a empreses i a persones treballadores autònomes que desenvolupen la seua activitat en municipis en risc de despoblament, amb càrrec a la transferència rebuda de la Presidència de la Generalitat de la línia nominativa X0892000, «Ajuda al finançament de projectes empresarials en municipis de l'agenda AVANT». A aquest efecte, el Consell General de l'IVF aprovarà una convocatòria específica de conformitat amb el que es preveu en l'article 171 de la Llei 5/2013, de 23 de desembre, de mesures fiscals, de gestió administrativa i financera i d'organització de la Generalitat, en la redacció que en fa el Decret llei 1/2022, de 22 d'abril, del Consell, de mesures urgents en resposta a l'emergència energètica i econòmica originada a la Comunitat Valenciana per la guerra a Ucraïna.  
  
Segon. Quantia  
La DGAVANT transferirà a l'IVF, en el termini d'un mes a comptar des del dia de la publicació de la present resolució en el Diari Oficial de la Generalitat Valenciana, la quantitat de 150.000,00 € amb càrrec a la línia pressupostària X0892000 «Ajuda al finançament de projectes empresarials en municipis de l'agenda AVANT», del programa 125.20 de la DGAVANT per a l'exercici 2023.  
  
  
Tercer. Finalitat  
La transferència serà destinada a finançar la bonificació dels tipus d'interés aplicats als préstecs bonificats que atorgue l'IVF durant l'exercici 2023 i el primer trimestre de 2024. La bonificació es defineix com el diferencial entre el tipus d'interés de mercat, fixat anualment per acord del Consell General de l'IVF, i el tipus d'interés del finançament concedit, que serà del 0 %.  
  
Quart. Especificació de les línies de finançament bonificat aprovades a l'empara d'aquesta Resolució  
Els requisits particulars i les obligacions que hauran de complir les possibles persones beneficiàries del finançament bonificat atorgat per l'IVF, aprovats a l'empara d'aquesta resolució, la naturalesa de les despeses finançables elegibles i l'import de la prima promocional seran determinats pel Consell General de l'IVF, mitjançant l'aprovació de les normes generals que regiran la convocatòria.  
La línia de finançament bonificat creat a l'empara d'aquesta resolució haurà de dirigir-se exclusivament a les empreses i a les persones treballadores autònomes que desenvolupen projectes empresarials per a l'impuls i el creixement econòmic en els municipis en risc de despoblament de l'agenda AVANT i tinguen el seu establiment o sucursal de producció o de desenvolupament de l'activitat a la Comunitat Valenciana.  
  
  
Cinqué. Condicions i règim d'atorgament del finançament bonificat  
  
1. Es regirà per la convocatòria de la línia de finançament bonificat:  
  
a) L'objecte i tipologia dels projectes elegibles.  
b) Els requisits i les obligacions de les persones beneficiàries.  
c) L'avaluació de les sol·licituds.  
d) Les característiques, la formalització i el seguiment dels contractes de préstec.  
e) La justificació, la comprovació i el control de l'aplicació de les quantitats atorgades.  
f) Les modalitats de finançament.  
2. Es considerarà complit l'objectiu promocional del préstec amb la concessió d'aquest i amb independència del possible incompliment de les obligacions de pagament per part de la persona prestatària.  
No obstant això, l'IVF es compromet a realitzar tots els esforços que siguen necessaris per a recuperar, en cas d'impagament, el total deute derivat del préstec concedit i, a aquest efecte, utilitzarà tots els seus recursos i experiència en la gestió de la recuperació dels préstecs impagats.  
  
Sisé. Liquidació de la transferència prevista en el programa pressupostari de la DGAVANT a favor de l'IVF  
La DGAVANT tramitarà l'abonament a l'IVF els imports fixats en l'apartat tercer d'aquest annex de la forma següent:  
a) Durant el primer semestre de 2024, l'IVF proporcionarà a la DGAVANT una relació dels préstecs sol·licitats durant l'exercici 2023 i el primer trimestre de 2024 que puguen obtindre bonificació a l'empara d'aquesta resolució, amb detall de l'empresa o persona beneficiària, la data de formalització, el nominal de l'operació, el tipus d'interés de mercat, el tipus d'interés efectiu aplicat una vegada descomptada la bonificació, el tram no reembossable, el termini de l'operació, els anys de carència i l'import de l'ajuda.  
A aquest efecte, l'IVF calcularà per a cadascun dels préstecs atorgats: 1) la suma dels fluxos de caixa que hauria obtingut liquidant l'operació al tipus d'interés de mercat, i 2) la suma dels fluxos que obtindrà una vegada aplicat l'esquema de bonificació previst en les normes generals aprovades pel Consell General de l'IVF. L'import de l'ajuda a transferir a l'IVF a càrrec de la línia pressupostaria X0892000 de la DGAVANT és la diferència entre tots dos imports.  
b) La DGAVANT revisarà la informació subministrada a fi de comprovar que les quantitats estan calculades d'acord amb el que s'estableix en el punt anterior.  
  
Seté. Requisits i obligacions que assumeix l'IVF  
1. A més del compliment de les obligacions previstes en la convocatòria, correspondran a l'IVF les obligacions següents:  
a) La gestió dels llibres i registres comptables específics que permeten el compliment de l'adequada justificació de l'atorgament dels finançaments bonificats i les successives liquidacions.  
b) Sotmetre's a les actuacions de comprovació de la DGAVANT així com de control financer que, respecte a la gestió dels fons, puguen realitzar els òrgans de control competents, tant nacionals com comunitaris, i aportar tota la informació que li siga requerida en l'exercici de les actuacions anteriors.  
c) Facilitar a la DGAVANT tota la documentació que siga necessària per a la comprovació de l'import de l'ajuda corresponent a cada operació de préstec bonificat.  
d) Realitzar la liquidació de la transferència rebuda, en el termini pactat en l'apartat sisé de la present resolució, i procedir a la devolució a la Presidència de la Generalitat de l'import no utilitzat per a la bonificació dels préstecs concedits.  
2. L'IVF no ha de constituir mesures de garantia, ja que es tracta d'una entitat de dret públic del sector públic instrumental de la Generalitat, que depén de la Conselleria d'Hisenda i Model Econòmic.